登广固旧城怀古
下马寻孤垒，登高俯旧城。龙冈盘地险，雉堞与云平。东望沧溟会，西瞻泰岳迎。四山屏乱立，一涧带相萦。十二侔秦郡，膏腴儗汉京。封疆仍晋服，巡狩尚尧名。蔚蔚林皋接，油油禾黍成。断崖苍藓合，绝壁紫烟横。野鹿惊人过，村鸡出树鸣。川陵互变易，冠盖几枯荣。阛阓夷丘陇，人家伴牧耕。霸图何寂寞，凄恻不胜情。
主题：怀古
情感：哀伤、惊讶、失意